วุฒิสภาสหรัฐฯ รับรองสตรีผิวดำนั่งตุลาการศาลสูงคนแรกในประวัติศาสตร์ 
Three Republicans join Democrats in confirming first African American female Supreme Court justice
สมาชิกวุฒิสภาสหรัฐฯ ลงมติในวันพฤหัสบดีด้วยคะแนนเสียง 52-47 รับรองผู้พิพากษาแจ็คสัน โดยมี วุฒิสมาชิกของพรรครีพับลิกันสามคน คือ ส.ว.ซูซาน คอลลินส์, ส.ว.ลิซ่า เมอร์โควสกี และ ส.ว.มิตต์ รอมนีย์ ที่ออกเสียงรับรองผู้พิพากษาหญิงวัย 51 ปีผู้นี้ ระหว่างการตอบคำถามคณะกรรมาธิการยุติธรรมของวุฒิสภาสหรัฐฯ เป็นเวลา 4 วันเมื่อเดือนที่แล้ว บรรดาสมาชิกพรรคเดโมแครตต่างยกย่องประสบการณ์และความสามารถของผู้พิพากษาแจ็คสันทั้งในศาลของรัฐและศาลอุทธรณ์ ผู้พิพากษาแจ็คสันยังเป็นตุลาการศาลสูงคนแรกที่มาจากตำแหน่งอัยการของรัฐ แม้ทางพรรครีพับลิกันกล่าวหาว่าเธอมีมาตรการที่อ่อนเกินไปในการดำเนินคดีต่อผู้กระทำผิดทางอาญาก็ตาม ผู้พิพากษาแจ็คสันสร้างประวัติศาสตร์เป็นสตรีผิวดำคนแรกที่ได้นั่งในคณะตุลาการศาลสูงซึ่งสามารถอยู่ในตำแหน่งได้ตลอดชีวิต และเป็นผู้พิพากษาอเมริกันเชื้อสายแอฟริกันคนที่สามที่ได้นั่งในตำแหน่งนี้ ต่อจากผู้พิพากษาเธอร์กู้ด มาร์แชลล์ และผู้พิพากษาแคลเรนซ์ ธอมัส อย่างไรก็ตาม การที่ผู้พิพากษาแจ็คสันซึ่งสนับสนุนแนวคิดเสรีนิยมได้นั่งในคณะตุลาการศาลสูง ก็ยังคงทำให้ฝ่ายเสรีนิยมในคณะตุลาการนี้ยังคงมีจำนวนเพียง 3 คนซึ่งน้อยกว่าฝ่ายอนุรักษ์นิยมที่มีจำนวน 6 คน การเสนอชื่อตุลาการศาลสูงของสหรัฐฯ คนใหม่ มีขึ้นหลังจากที่ผู้พิพากษาสตีเฟน เบรเยอร์ ผู้สนับสนุนแนวคิดเสรีนิยม ประกาศเกษียณจากตำแหน่งเมื่อเดือนมกราคม โดยจะยุติการทำงานหลังจากที่คณะตุลาการศาลสูงปิดวาระในช่วงฤดูร้อน ซึ่งปกติจะเป็นช่วงเดือนมิถุนายนหรือกรกฎาคม